**Vis de Crăciun**

*Irimescu Daniel*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Arde focu’-ncet în vatră

Și aruncă-n jur scântei,

Mama toarce fir pe roată,

Noi dormim în poala ei.

Luna scapătă-n ferestre

Pe sprâncene de argint,

Pregătind întreg pământul,

De venirea Celui Sfânt.

O poveste se deșiră

Tainică precum un vis,

Despre magii din vechime,

Și de Mesia cel promis.

...Și de steaua ce-i trimisă

Să le lumineze lor,

Calea către împăratul,

Ce se naște-ntr-un pridvor.

Dar de aur și de smirnă

Cu smerenie-i aduc Lui

Și vestesc întregii lumi,

Azi, venirea Fiului.

Cerul își revarsă mila

De atunci și până-n veci

Și trezește iar la viață,

Ale noastre inimi reci.

Câte-o geană de lumină

Ni se-așterne blând pe față,

Iar odaia o inundă,

Până-n prag de dimineață.

Printre dezmierdări suave

Glasul maicii-l auzim,

Cum ne-ndeamnă și ne cheamă,

Pe Hristos azi să-l cinstim!